BE, CZ, IE, EL, HR, IT, LV, LT, LU, HU, PT, RO, SK (13)

Καθώς οι δαπάνες που πραγματοποιούνται στο πλαίσιο του ΤΕΒΑ είναι επιλέξιμες από την 1η Δεκεμβρίου 2013, στις εκθέσεις ορισμένων κρατών μελών που υλοποιούν ΕΠ Ι παρουσιάστηκε ότι η υλοποίηση των προγραμμάτων είχε αρχίσει το 2014 παράλληλα με τις προπαρασκευαστικές εργασίες. Ως εκ τούτου, αναφέρθηκαν θετικές τιμές για τους κοινούς δείκτες εισροών, εκροών και αποτελεσμάτων.

Συνολικά 13 κράτη μέλη (BE, CY, ES, FR, IT, LT, LU, LV, NL, PL, PT, RO και SI) ανέλαβαν δαπάνες για δραστηριότητες. Στα τέλη του 2014 το συνολικό ποσό των δαπανών που αναλήφθηκαν για δραστηριότητες ανήλθε σε 330,7 εκατ. ευρώ. Οκτώ κράτη μέλη (BE, ES, FR, LT, RO, PL, PT και SI) είχαν ήδη αρχίσει να παρέχουν συνδρομή το 2014. Σε πέντε κράτη μέλη (BE, ES, FR, LT, RO) καταβλήθηκαν συνολικά 95,9 εκατ. ευρώ για δραστηριότητες σχετικές με την παροχή τροφίμων. Στην Ιταλία αγοράστηκαν είδη συνδρομής το 2014, αλλά η διανομή τους ξεκίνησε το 2015.

Η πρώιμη έναρξη της περιόδου επιλεξιμότητας των δαπανών και το υψηλό επίπεδο προχρηματοδότησης που προβλέπεται στον κανονισμό του ΤΕΒΑ έδωσαν στα οκτώ αυτά κράτη μέλη τη δυνατότητα να επιτύχουν αποτελέσματα πολύ γρήγορα. Ένας άλλος παράγοντας που συνέβαλε στην έγκαιρη έναρξη των προγραμμάτων ήταν η προηγούμενη εμπειρία των κρατών μελών από το πρόγραμμα διανομής τροφίμων στους απόρους που υλοποιήθηκε έως το 2013.

Τα παραπάνω οκτώ κράτη μέλη διένειμαν συνολικά 228 707 τόνους τροφίμων το 2014, με το 42,3%, το 28,8% και το 21,3% της ποσότητας που διανεμήθηκε να προέρχεται από τη Ρουμανία, τη Γαλλία και την Ισπανία αντίστοιχα. Οι δείκτες εκροών δείχνουν ότι υπήρξε διαφοροποίηση των προϊόντων που διανεμήθηκαν ανά κράτος μέλος. Ενώ ορισμένα επικεντρώθηκαν σε έναν μικρό αριθμό ομάδων προϊόντων, άλλα επέλεξαν μεγαλύτερη ποικιλία τροφίμων. Η Γαλλία ήταν το μοναδικό κράτος μέλος που διένειμε προϊόντα προερχόμενα και από τις επτά κατηγορίες που καλύπτονται από τους κοινούς δείκτες του ΤΕΒΑ. Και τα οκτώ κράτη μέλη διένειμαν πακέτα τροφίμων, ενώ δύο από αυτά (BE, ES) διένειμαν επίσης γεύματα στους τελικούς δικαιούχους.

Παραδείγματα των περιεχομένων ενός πακέτου τροφίμων: BE: ημιαποβουτυρωμένο γάλα, κονσερβοποιημένος σολομός, φιλέτα σκουμπρί σε σάλτσα τομάτας, βόειο κρέας, μακαρόνια, νιφάδες πατάτας, αποφλοιωμένες τομάτες, μπιζέλια και καρότα, μανιτάρια, ανοιχτόχρωμο σιρόπι κοκτέιλ φρούτων, έλαιο αραχίδων, μαρμελάδα, δημητριακά προγεύματος, πουτίγκα βανίλιας σε σκόνη ES: τρόφιμα για ενήλικες — 2 kg ρύζι, 2 kg φακές, 2 λίτρα γάλα, 1 kg ζυμαρικά, ένα κουτί των 800 g μπισκότα, μία κονσέρβα των 780 g πράσινα φασόλια, μία κονσέρβα των 500 g διατηρημένες τηγανητές τομάτες· παιδικές τροφές — 4 κουτιά γάλακτος δεύτερης βρεφικής ηλικίας (800 g), παιδικές τροφές σε βάζα (8 συσκευασίες των 250 g έκαστο) RO: 3 kg αλεύρι, 3 kg αλεύρι καλαμποκιού, ζυμαρικά, 2 λίτρα λάδι, 2 kg ζάχαρη, 12 κονσέρβες κρέατος.

Στην πλειονότητα των κρατών μελών, η αγορά της συνδρομής οργανώνεται κεντρικά και στη συνέχεια η συνδρομή παραδίδεται και διανέμεται από τις οργανώσεις-εταίρους. Καθώς η αγορά πρέπει να πραγματοποιείται μέσω δημοσίων συμβάσεων, οι εθνικές αρχές πρέπει να είναι σε θέση να οργανώνουν γρήγορα και αποτελεσματικά δημόσιους διαγωνισμούς, ώστε να διασφαλίζεται η τακτική διανομή της συνδρομής.

Εκτιμάται ότι, το 2014, συνολικά 10 964 726 άτομα επωφελήθηκαν από τη συνδρομή του ΤΕΒΑ, εκ των οποίων 5 612 926 γυναίκες. Σύμφωνα με εκτιμήσεις, περίπου το ένα τέταρτο των δικαιούχων (3 092 695 άτομα) ήταν παιδιά ηλικίας 15 ετών και κάτω και 1 220 615 άτομα ηλικίας 65 ετών και άνω. Μεταξύ των δικαιούχων υπήρχαν περίπου 621 979 άτομα με αναπηρίες, 719 708 μετανάστες, άτομα αλλοδαπής προέλευσης (συμπεριλαμβανομένων των προσφύγων) και μειονοτήτων, καθώς και 69 451 άστεγοι.

Ο αριθμός των ατόμων που υποστηρίχθηκαν από το ΤΕΒΑ το 2014 ήδη υπερβαίνει κατά πολύ την αρχική πρόβλεψη. Σύμφωνα με την εκτίμηση αντικτύπου για την πρόταση κανονισμού για το ΤΕΒΑ εκτιμάται ότι το Ταμείο έχει τη δυνατότητα να υποστηρίζει μεταξύ 1,96 εκατ. και 2,13 εκατ. άτομα ετησίως. Θα πρέπει να σημειωθεί ότι, σύμφωνα με τις απαιτήσεις του κατ’ εξουσιοδότηση κανονισμού (ΕΕ) αριθ. 1255/2014, οι τιμές που αναφέρονται για τους κοινούς δείκτες που αφορούν τον αριθμό των ατόμων που λαμβάνουν βοήθεια από το ΤΕΒΑ πρέπει να βασίζονται στις εκτιμήσεις των οργανώσεων εταίρων.

Τα κράτη μέλη ανέφεραν ότι συνδύασαν τη διανομή τροφίμων με μια σειρά συνοδευτικών μέτρων. Αυτά περιελάμβαναν:

─παροχή συμβουλών για την παρασκευή και την αποθήκευση τροφής και συμβουλών για την προσωπική υγιεινή (LT)·

─παραπομπή στις κατάλληλες κοινωνικές υπηρεσίες (ΒΕ και FR)·

─παροχή εξατομικευμένων συμβουλών και διοργάνωση ημερίδων σχετικά με τα προγράμματα που είναι διαθέσιμα στους τελικούς δικαιούχους, τον υγιεινό τρόπο ζωής και την αντιμετώπιση του άγχους (SI)·

─παροχή ψυχολογικής και θεραπευτικής υποστήριξης, ημερίδες μαγειρικής, εκπαίδευση σχετικά με τη διατροφή, την αντιμετώπιση της σπατάλης τροφίμων και τη διαχείριση του προϋπολογισμού του νοικοκυριού (PL).

Τα συνοδευτικά μέτρα αποτελούν αναπόσπαστο μέρος της υλοποίησης των ΕΠ Ι και, ως εκ τούτου, η Επιτροπή περιμένει ότι όλα τα κράτη μέλη θα συμπεριλάβουν στις εκθέσεις τους για το 2015 λεπτομερή στοιχεία για τα μέτρα που έλαβαν.

Σύμφωνα με τις εκθέσεις των κρατών μελών που επέλεξαν ΕΠ II ο βαθμός υλοποίησης για το 2014 ήταν περιορισμένος. Αυτό οφείλεται επίσης στη σχετικά καθυστερημένη έγκριση των προγραμμάτων στη Σουηδία και τη Γερμανία (μόνο το 2015).

IV. Οριζόντιες αρχές

Συντονισμός με το ΕΚΤ και με άλλες συναφείς πολιτικές της ΕΕ